Godt 130 medlemmer af 3F på Nordjyllands-værket, Fynsværket og Amager-værket har nedlagt arbejdet.

De ansatte har nedlagt arbejdet i protest mod, at deres arbejdsgiver, svenskejede Vattenfall, vil lade faglærte tage sig af nogle af de arbejdsopgaver, der traditionelt har været ufaglært område, skriver Nyhedsbrevet 3F. - Man vil sætte maskinmestre og faglærte maskinarbejdere til at tage sig af kultransport, overvågning af kulanlæg og spildevandsbehandling. Altså klassiske 3F-områder, og kollegerne frygter selvfølgelig, at der senere vil blive uddelt fyre-sedler, siger Per Holm Pedersen, som er tillidsrepræsentant på Nordjyllandsværket til Nyhedsbrevet 3F. Strejken begyndte tirsdag, og onsdag formiddag blev der holdt fællesmøde, hvor den blev kendt overenskomststridig. De strejkende fik påbud om at gå i arbejde senest onsdag eftermiddag klokken 15. - Vi har også opfordret dem til det, men de mødes først i morgen klokken 7 for at tage stilling til, om de vil gå i arbejde igen, siger Per Holm Pedersen.